Document ID: /fineweb-2-swissfilter-quality_10-filterrobots/filtered/01798.jsonl.gz/0

Sodeli, i ha jetze die letzte paar Täg sehr vieli Vita Spieli gspiut u mi nid würkli chönne entscheide, weles i als nächschts wett reviewe, ersch recht welli die meischte nid ferti gspiut ha. Army Corps of hell isch es “Metaller Pikmin” wo recht schnell eitönig wird. Everybodys golf 6 isch sicher super für Fans, aber mir wird au das zschnell eitönig. Shinobido 2 findi recht lahm. Ultimate Marvel versus Capcom 3 isch halt eifach e Port wie au Disgaea 3. Letzteres isch zwar mi lieblings Vita-Titel, aber en Port zreviewe isch geng chli schwierig. Also hani mi fürs Dynasty Warriors Next entschiede. Wenn öbber es genauers Review zu de andere Spieli wetti, eifach melde, chani uf Afrag sehr gern mache
dDynasty Warriors Serie gits scho sit 1997 und spiut i dr Ziit vo de 3 Königrich, so ca. 208 bis 280 in China. Zu dere Ziit hei 3 Königrich, Shu, Wu und Wei um dHerrschaft über China gkriegt. Während dr erscht Teil e Fighter und dr 2. Teil es Strategie-Spieli si gsi, het sich dSerie denne abem dritte Teil ine moderni Version vo de Beat em’ Ups mit RPG Element entwicklet, was mire Meinig nach dr beschti Asatz für die Gschicht isch. Sitem 3 wo 2002 für dPS2 isch use cho, hets inzwüsche sehr viu witeri Teili geh. So gits inzwische 7 Dynasty Warriors us dr Hauptserie wo wiederum Erwiterige hei, witeri Dynasty Warriors wie eis wo z.B. es MMORPG isch und sogar ganz neui Reihene wie Samurai Warriors weles bi de Japaner spielt oder Gundam wo dGundam Serie abdeckt. Es git denne sogar nah e cross-over Serie wo Orochi Warriors heisst u dCharaktere vo Samurai und Dynasty Warriors verbindet. Entwicklet isch au de Teil wieder vo Koei. Aber chömme mir emau zum Spieli selber:
Sehr Guet Dynasty Warriors Next isch schwer zbewerte. sSpieli selber ghört sicher zu de beschte Spieli vo dr Serie und isch gwüssermasse sowas wie e Empire Version zum Dynasty Warriors 7 Extreme Legends. sSpieli bietet mit de Touch Kommandos interessanti Neuerige wie en 2te Musou Agriff oder en alternative zum normale Kreis-Musou Agriff. Usserdem het sSpieli Minigames wo mit Touch Screen funktioniere. sSpieli ersetzt usserdem dr Lebendsbalke mit regenerierendem Lebe. Die oft ghörti Kritik, dass dDynasty Warriors geng sgliche si, chani generell nid akzeptiere, well das bi aune Seriene so isch. Dynasty Warriors schaffts, mit neue Element selbst nach fasch 10 Jahr witerhin interessanti Titel zerschaffe. sSpiel liided jedoch a störende Popups. Für Fans es must-have und für Lüt wo dSerie nid kenne und uf Beat em’ Ups stöh sehr empfehlenswert. Wer aber mit de Vorgänger nüt cha afah, wird au damit nüt chönne afah.
Rating:
*Fürs Rating gilt 5 als Durchschnittswert
Dynasty Warriors Next laht sich wie obe erwähnt am eifachschte als moderns Beat em’ Up mit RPG Element beschriebe. Meh suecht sich usemene Huufe vo Charaktere eine us u zieht damit ine Schlacht gege 100i oder gar 1000i vo Gegner. Die meischte vo dene Gegner si relativ schwach u göh nach wenige Schleg scho kaputt, wobi die meischte Schleg vieli Gegner ufs Mau treffe. Nebe de schwache Gegner gits denne au nah Offiziere wo so ne Art (Mini-)Boss si. Anderi Gegner triggere en Touch-Screen Event wome z.B. muess Pfile abwehre oder meh het es Duell gege en Offizier wome mit Touch Kommandos kämpft. Gegner sammle sich in Base, wo au neui Gegner generiert werde. Meh cha die ineh, indem meh dört e gwüssi Azahl Gegner besiegt. Neui Gegner erhöhe de Counter u spezielli Gegner reduziere die Zahl viu schneller als normali Gegner. Ignommeni Basene generiere denne Soldate wo uf dr eigene Site kämpfe.
Wie i de Vorgänger het meh unge rechts dAzahl vo besiegte Gegner u obe rechts e Map wome cha zoome. Was neu isch, isch dAzeig unge links. Die horizontali Linie isch dr Musou Balke, wele sich dürs Kämpfe füllt. Wenner voll isch, chame entweder mit dr Kreis Taste en normale Musou Agriff mache oder mit 2 Finger ufem Touch Screen en alternative Musou Agriff starte, wele wiederum cha verstercht werde indem meh z.B. dVita schüttlet oder gwüssi Touch Kommandos macht. E Musou Agriff isch e super Agriff wo viu Schade macht und/oder es wiits Gebiet trifft. Während em Musou Agriff isch meh usserdem unverwundbar, meh cha de auso au bruche um en gegnerischi Kombo zbreche. Als Bispiu het dr Cao Cao ufem Kreis e Agriff woner so en Isch Wind gege füre schiesst und mitem alternative Musou Agriff dueder um sich ume Isch-Spitze beschwöre, welli dürs hämmere ufem hingere Screen verstercht wärde. Dr grüen vertikal Balke isch sone Art super Musou Balke. Er füllt sich viu langsamer als dr Musou Balke und wird mit eim Finger ufem Touch Screen gstartet und isch extrem starch. Lebensbalke an sich het meh kene, aber wenn meh verletzt wird, gits i de Egge so Blitze wo azeige wie sehr meh verletzt isch. sLebe regeneriert sich denne wieder automatisch.
Zwüsche de Kämpf im Story Modus finde au wieder Minigames mit Touch Kommandos statt wome entweder Gegner bekämpft oder mitemene Ross ire gwüsse Ziit vo A nach B muess ritte. Vor de Kämpf chame usserdem gwunneni Pünkt für Vorteil im Kampf isetze. Was die genau mache, verstahni wege dr Sprachbarriere jedoch leider nid, da es sich um dAsia Version handlet. sZiel isch denne bestimmti Regione i zneh indem meh bestimmti Landteili eroberet. Dadurch si einigi anderi Landteili optional, welli z.T. jedoch Bonis wie neui Waffene gäh. A bestimmte Pünkt i dr Story chömme denne Videos wo ganz guet gmacht si. Nebem Story Modus het sSpieli au en Conquest Modus, wele am Story Modus jedoch sehr ähnlich isch. Im Fun Modus chame denne Minigames wiederhole oder Föteli schiesse u daruf Figure vo Dynasty Warriors iblende. Wer also es Föteli vom Cao Cao im Garte wett ha, cha das so mache. sSpieli bietet usserdem en Galerie Modus, en Enzyklopädie und natürlich Optione. Zum Edit Modus gahni im nächschte Abschnitt ih.
sSpieli het sehr viu Figure inklusive de neuschte usem Dynasty Warriors 7 Extreme Legends. Die verschiedene Figure hei ihri eigenti Waffe mit eigene Kombos, ihri eigente Musou Agriffe und eigeni Statuswert. Neui Waffe findet meh nachem Besiege vo Offiziere, findet se i Chischtene oder bechunnt se als Belohnig für Minigames. Jede Offizier het e eigeni Waffe u cha nur Waffe für sich selber finde. Die Waffene si uf verschiedene Stufene u gseh je nach Stufe anders us. Sie hei en eigene Agriffswert, en Azahl vo maximale Agriff für en Kombo sowie zuesätzlichi Bonus Wert. Nebe dr Waffe chame au Objekt finde wo vo aune Figure chöi verwendet werde. So chame sire Waffe es Element ussueche wo denne zB Gegner laht lah gfrühre und meh cha 5 Objekt usrüschte wo eim en Bonus gäh. sSpieli bietet eim usserdem dMöglichkeit via Edit Modus si eigent Charakter zerschaffe, was ziemlich usgrieft isch: Meh wählt Gschlecht, Grössi, Körperform, Haarschnitt u Farb sowie verschiednigi Chleider, vo welne meh einigi nah cha freischalte. Bi dr Uswahl vo de Waffe chame eifach eini vomene vordefinierte Charakter neh.
Alles in allem hani bim Spiele vo dem Spiel durend sGfüehl gha, dass sie nid nur sBeschte us dr Serie kombiniert hei, sondern dass die neue Element dem Spieli ganz guet düe u chli Abwechslig is Spieli bringe. Vo au de Vita Games woni ha, hani bim Dynasty Warriors Next sGfüehl dasses am meischte usgrieft isch und nebem Disgaea 3 isches mis 2. liebschte Vita Game. An u für sich gits nid viu zkritisiere, es isch halt eifach so, dass sich dSerie langsam chli usglutscht afüehl, well doch sehr viu Spieli release, so isch Dynasty Warriors 7 Extreme Legends ersch grad chürzlich use cho. E neui Serie, en neue Orochi Titel oder en alternativi Gschicht wär interessant. Wieso mache sie nid Mau es Dynasty Warriors wo meh die ganzi Welt eroberet? sSpieli het usserdem ziemlich störendi Popups, d.h. es cha si, dass Gegner en Moment bruche und denne plötzlich “anebeamet” werde.
Nah Frage zum Game? Kes Problem, eifach en Kommentar setze, ich wirde die geng wieder aluege ;D